Polisieman vas ná ontvoering by lughaweArgieffoto: SAPD Brig. Selvy Mohlala, woordvoerder van die polisie, het gesê ŉ Senegalese burger het Maandag by die lughawe aangekom. Hy was op pad Hong Kong toe om voorraad vir sy winkel te koop. Volgens Mohlala het die man ingeboek voordat hy sy rande vir dollars gaan omruil het. “Die man is omstreeks 15:00 deur twee mans in die lughawe voorgekeer, wat hulle as polisiebeamptes voorgestel het. Die mans het gesê hulle werk vir die polisie se misdaadintelligensie-eenheid en hulle vermoed die Senegalese burger het dwelms by hom.” Die verdagtes het die man na ŉ voertuig by die lughawe geneem, waar twee ander mans op hulle gewag het. “Die verdagtes het hierna met die man na ŉ veld in Pomona gery, waar hulle hom van $35 000, R11 000, sy bagasie, paspoort, selfoon en iPad beroof het.” ŉ Verbyganger het die man in die veld gesien en hom terug na die lughawe geneem, waar hy die saak aangemeld het. “Die polisiebeampte is deur beeldmateriaal van kringtelevisiekameras geïdentifiseer en die slagoffer het hom ook Vrydag tydens ŉ uitkenningsparade uitgewys.” Die 33-jarige konstabel sal Maandag in die hof verskyn. Die polisie is intussen steeds op soek na die ander drie verdagtes.